IMISLab/GreekWikipedia huggingface dataset:
Πατητήρι

Το πατητήρι είναι δεξαμενή στην οποία ρίχνονται τα σταφύλια μετά τον τρύγο. Εκεί πιέζονται από τους πατητές με γυμνά πόδια, λιώνουν και ο χυμός που παράγεται και συλλέγεται είναι ο μούστος.

 Συνήθως πρόκειται για μια δομική κατασκευή ορθογώνια ή τετράγωνη. Οι τοίχοι έχουν ύψος περίπου ένα μέτρο, ενώ το δάπεδο είναι επικλινές και έχει άνοιγμα ώστε να είναι εύκολη η ροή του παραγόμενου χυμού. Πατητήρια θεωρούνται ακόμη κατασκευασμένα μεγάλα ξύλινα κινητά κιβώτια για παρόμοια χρήση. Πηγές αναφέρουν ότι από την 4η χιλιετία π.Χ στον ελληνικό χώρο ήταν γνωστή η καλλιέργεια της αμπέλου. Την καλλιεργούσαν για τροφή, παραγωγή κρασιού και αργότερα της σταφίδας. Τα αρχαία πατητήρια (ληνοί) λειτουργούσαν παρόμοια με τα σημερινά. Ήταν πρότυπες κατασκευές σε επικλινές έδαφος ώστε ο χυμός να κυλά και να συλλέγεται στο χαμηλότερο κτίσμα (υπολήνιο). Κατά την πανηγυρική αυτή διαδικασία, οι πατητές κάνοντας ρυθμικές κινήσεις τραγουδούσαν τους Επιλήνιους ύμνους. Κατόπιν συνέλεγαν τον χυμό σε μεγάλα πιθάρια τα οποία τα σφράγιζαν και τα έθαβαν για να επέλθει η ζύμωση.
Κρατικός Αερολιμένας Πάρου

Ο Κρατικός Αερολιμένας Πάρου (συντομογραφίες: IATA: PAS, ICAO: LGPA, ΥΠΑ: ΚΑΠΑ) βρίσκεται σε απόσταση 9 χιλιομέτρων νότια από την Παροικιά, στη νοτιοδυτική Πάρο, στη περιοχή Βουτάκος Αγκαιριάς.

 Ο αερολιμένας ξεκίνησε να λειτουργεί στις 5 Οκτωβρίου 1982, σε χώρο που παραχώρησε ο Νικόλας Παντελαίος, για αυτό και το δευτερεύον όνομα του αερολιμένα είναι "'Παντελαίειο Αεροδρόμιο Πάρου". Ο αερολιμένας ξεκίνησε τη λειτουργία του ως κοινοτικός και διέθετε ένα χωμάτινο διάδρομο και ένα μικρό κτήριο εμβαδού 80 τ.μ.. Το 1985 ο διάδρομος ασφαλτοστρώθηκε, ενώ το 1987 προστέθηκε ένας επιπλέον όροφος στο κτήριο του αεροσταθμού. Επίσης, την ίδια χρονιά το κτήριο ανακαινίσθηκε για να στεγάσει την Υπηρεσία Πολιτικής Αεροπορίας και μετεωρολογικό σταθμό της Εθνικής Μετεωρολογικής Υπηρεσίας. Το 1989 ο αερολιμένας έγινε κρατικός. Το 2016 μεταφέρθηκε δυτικότερα, με νέο διάδρομο μήκους 1.400 μ. και σε νέες προσωρινές κτιριακές εγκαταστάσεις. Η Aegean Airlines υποστήριξε οικονομικά, μετά από έγκριση του Υπουργείου Υποδομών Μεταφορών και Δικτύων, την κατασκευή της πρώτης φάσης του αεροσταθμού επιβατών, όσο και τα έργα υποδομής του νέου αερολιμένα. Η χρηματοδότηση και κατασκευή του τερματικού σταθμού, έγιναν με την υποστήριξη των εταιρειών σε διάστημα λίγων μηνών του 2016, προκειμένου να συμπληρωθεί άμεσα η επένδυση του Δημοσίου και να επιτραπεί η λειτουργία του νέου αεροδρομίου, αναβαθμίζοντας την προσβασιμότητα της Πάρου. Οι νέες εγκαταστάσεις του αεροδρομίου εγκαινιάστηκαν στις 29 Ιουλίου 2016, παρουσία του πρωθυπουργού Αλέξη Τσίπρα. Οι εγκαταστάσεις αυτές επέτρεψαν τη μεταφορά περισσότερων επιβατών λόγω της δυνατότητας προσγείωσης μεγαλύτερων αεροσκαφών. Δείτε το πηγαίο ερώτημα Wikidata. Ετήσια επιβατική κίνηση εντός 13 χρόνων Ο αερολιμένας συνδέεται με την Παροικιά και τη Νάουσα με λεωφορείο από την παρακείμενη στάση. Επίσης, υπάρχει ταξί για οποιοδήποτε προορισμό εντός του νησιού. https://web.archive.org/web/20100302154900/http://www.hcaa-eleng.gr/greek/airports/paros/paros_gr.html, Την Επίγεια Εξυπηρέτηση των επιβατών του Κρατικού Αερολιμένα Πάρου έχει αναλάβει η Goldair Handling. Τουριστικός Οδηγός Πάρου
Ληθαίος ποταμός

Ο Ληθαίος ποταμός είναι ένα από τα τέσσερα ποτάμια των Τρικάλων (Ληθαίος, Αγιαμονιώτης, Πηνειός, Κουρμέκης) και διασχίζει την πόλη των Τρικάλων. Αποτελεί δεξιό παραπόταμο του Πηνειού ποταμού. Πηγάζει σε ύψος 500 μ. από τα Αντιχάσια όρη, έχει μήκος 36 χλμ. και εκβάλλει στον Πηνειό, σε ύψος 108 μ. λίγο έξω από την πόλη των Τρικάλων. Σύμφωνα με τον Στράβωνα λεγόταν ότι κοντά στο Ληθαίο γεννήθηκε ο Ασκληπιός, ο θεός της Ιατρικής.

 Ο ποταμός είναι ένα από τα αξιοθέατα της πόλης των Τρικάλων. Δεδομένου ότι ο Ληθαίος διασχίζει τα Τρίκαλα, οι όχθες του συνδέονται με δέκα γέφυρες, μισές από τις οποίες είναι για πεζούς. Η κεντρική γέφυρα η οποία είναι τοξωτή και μεταλλική, κατασκευάστηκε στη Γαλλία το 1886 από Γάλλους μηχανικούς (ανακατασκευάστηκε το 1996 και το 2015) και ενώνει την οδό Ασκληπιού (εμπορικό δρόμο) με την κεντρική πλατεία Ηρώων Πολυτεχνείου. Στην όχθη του ποταμού, σε μια από τις γέφυρες, υπάρχει άγαλμα του Ασκληπιού φιλοτεχνημένο από τον γλύπτη Θεόδωρο Βασιλόπουλο. Τα νερά του χρησιμοποιούνται για άρδευση 14.000 στρεμμάτων περίπου. Δήμος Τρικκαίων για τον Ληθαίο Φωτογραφίες του Ληθαίου
442 Αϊχσφέλδια

Η Αϊχσφέλδια (Eichsfeldia) είναι ένας αρκετά μεγάλος αλλά σκουρόχρωμος αστεροειδής της Κύριας Ζώνης Αστεροειδών, με απόλυτο μέγεθος (όπως ορίζεται για το Ηλιακό Σύστημα) 10,03. Ανακαλύφθηκε το 1899 από τους Γερμανούς αστρονόμους Μαξ Βολφ και Άρνολντ Σβάσμαν, που παρατηρούσαν από τη Χαϊδελβέργη, και πήρε το όνομά του από την ομώνυμη ιστορική περιοχή της Γερμανίας. Παρά το γεγονός ότι η Αϊχσφέλδια έχει τροχιά παρόμοια με εκείνη των μελών της Οικογένειας αστεροειδών της Εστίας, δεν υπάγεται σε αυτή, καθώς έχει πολύ διαφορετικό φασματικό τύπο.

 Η διάμετρος της Αϊχσφέλδιας εκτιμήθηκε σε 65,7 χιλιόμετρα (από δεδομένα του IRAS), ενώ η μάζα της εκτιμάται σε 297 τρισεκατομμύρια τόνους για μέση πυκνότητα 2 gr/cm³. Ο φασματικός τύπος της είναι C (ανθρακούχος), ενώ το άλβεδό της είναι 0,040 (από δεδομένα του IRAS). Η Αϊχσφέλδια περιστρέφεται γύρω από τον εαυτό της μία φορά κάθε 11 ώρες και 52 λεπτά. Η μέση θερμοκρασία στην επιφάνειά της εκτιμάται σε 105 ως 110 περίπου βαθμούς Κελσίου κάτω από το μηδέν. Τροχιά από το JPL (Java) / Εφημερίδα
Ωραία Ηλείας

Η Ωραία είναι μικρός ημιορεινός οικισμός της Ηλείας και βρίσκεται κτισμένος σε υψόμετρο περίπου 110 μέτρων, στις νότιες όχθες του φράγματος Πηνειού. Βρίσκεται σε απόσταση περίπου 19,5 χιλιομέτρων βορειοανατολικά της πόλης της Αμαλιάδας, περίπου 27,5 χιλιόμετρα βόρεια-βορειοανατολικά του Πύργου και περίπου 64,5 χιλιόμετρα νότια-νοτιοδυτικά της Πάτρας (μέσω Πορτών). Ο πληθυσμός του, σύμφωνα με την απογραφή του 2011, είναι 150 μόνιμοι κάτοικοι. Οι κάτοικοί του ασχολούνται κυρίως με τη γεωργία και την κτηνοτροφία.

 Αναγνωρίστηκε ως οικισμός την 16η Οκτωβρίου με την ονομασία Γενιτζαμίον και υπήχθη στην τότε Κοινότητα Κάτω Λουκαβίτσης (μετέπειτα Αυγής) μέχρι την κατάργηση των κοινοτήτων και την επαναθέσπιση των δήμων σύμφωνα με το «Σχέδιο Καποδίστριας». Πήρε τη σημερινή του ονομασία με το ΦΕΚ 287Α της 10ης Οκτωβρίου 1955. Επί της διοικητικής μεταρρύθμισης «Καποδίστριας» αποτελούσε οικισμό του Δημοτικού διαμερίσματος Αυγής του Δήμου Πηνείας. Σήμερα αποτελεί οικισμό της Τοπικής Κοινότητας Αυγής του «καλλικρατικού» δήμου Ήλιδας. Αποτελέσματα της Απογραφής Πληθυσμού-Κατοικιών 2011 που αφορούν στο Μόνιμο Πληθυσμό της Χώρας, Εφημερίδα της Κυβερνήσεως της Ελληνικής Δημοκρατίας, τχ. 2ο, φ. 3465 (28 Δεκεμβρίου 2012). Ε.Ε.Τ.Α.Α. - Διοικητικές μεταβολές Ωραίας Ηλείας. eetaa.gr. Ανακτήθηκε: 09/08/2020. Ε.Ε.Τ.Α.Α. - Διοικητικές μεταβολές Κοινότητας Αυγής Ηλείας. eetaa.gr. Ανακτήθηκε: 09/08/2020. Ε.Ε.Τ.Α.Α. - Διοικητικές μεταβολές Δήμου Πηνείας. eetaa.gr. Ανακτήθηκε: 09/08/2020. Ε.Ε.Τ.Α.Α. - Διοικητικές μεταβολές Δήμου Ήλιδας. eetaa.gr. Ανακτήθηκε: 09/08/2020.
Νεκτάριος Νασίκας

Ο Νεκτάριος Νασίκας (Αθήνα, 15 Ιανουαρίου 1981) είναι Έλληνας Ακαδημαϊκός και Ερευνητής. Διατελεί Καθηγητής στον Τομέα Μαθηματικών και Επιστημών Μηχανικού στη Στρατιωτική Σχολή Ευελπίδων (ΣΣΕ). Εκπλήρωσε τις στρατιωτικές του υποχρεώσεις ως Έφεδρος Αξιωματικός του Σώματος Υλικού Πολέμου και υπηρέτησε σε Μονάδες της 98 ΑΔΤΕ στη Λέσβο και το Γενικό Επιτελείο Στρατού στην Αθήνα. Διετέλεσε πρώτος Διευθυντής του Ελληνικού Ιδρύματος Έρευνας και Καινοτομίας (ΕΛ.ΙΔ.Ε.Κ), την περίοδο 2017 - 2021 , κατόπιν ομόφωνης εκλογής του από το Επιστημονικό Συμβούλιο του Ιδρύματος. Προ της εκλογής του ως Διευθυντής του ΕΛ.ΙΔ.Ε.Κ. διετέλεσε ειδικός σύμβουλος του Αναπληρωτή Υπουργού Παιδείας, Έρευνας και Θρησκευμάτων, αρμόδιου για θέματα Έρευνας και Καινοτομίας, Καθηγητή Κώστα Φωτάκη. Είναι έγγαμος και πατέρας δυο κοριτσιών.

 Σπούδασε Φυσική στο Τμήμα Φυσικής του Πανεπιστημίου Κρήτης, όπου και εργάστηκε στο Ινστιτούτο Ηλεκτρονικής Δομής και Laser του Ιδρύματος Τεχνολογίας και Έρευνας ως προπτυχιακός υπότροφος. Στη συνέχεια έλαβε Μεταπτυχιακό Δίπλωμα Ειδίκευσης στην Επιστήμη των Υλικών απο το Τμήμα Επιστήμης των Υλικών του Πανεπιστημίου Πατρών καθώς και Διδακτορικό Δίπλωμα. Το σύνολο της Έρευνας του το εκπόνησε με πλήρη υποτροφία στο Ινστιτούτο Επιστημών Χημικής Μηχανικής (ΙΤΕ/ΙΕΧΜΗ) του Ιδρύματος Τεχνολογίας και Έρευνας υπο την επίβλεψη του Ομότιμου Καθηγητή του Τμήματος Χημικών Μηχανικών του Πανεπιστημίου Πατρών, Γεωργίου Ν. Παπαθεοδώρου. Ακολούθως εργάστηκε στις Ηνωμένες Πολιτείες της Αμερικής ως Μεταδιδακτορικός Ερευνητής στο University of California at Davis στο Peter A. Rock Thermochemistry Laboratory υπο την επίβλεψη της Καθηγήτριας Alexandra Navrotsky. Με την επιστροφή του στην Ελλάδα εργάστηκε στο Ινστιτούτο Θεωρητικής και Φυσικής Χημείας του Εθνικού Ιδρύματος Ερευνών. Ο Νεκτάριος Νασίκας επίσης έχει λάβει και Μεταπτυχιακό Δίπλωμα Ειδίκευσης απο το Τμήμα Χρηματοοικονομικής και Τραπεζικής Διοικητικής του Πανεπιστημίου Πειραιά, με ειδίκευση στις Χρηματοδοτήσεις και Επενδύσεις. Ο τίτλος της Μεταπτυχιακής του Εργασίας είναι "Δημόσιες χρηματοδοτήσεις υπο την μορφή Venture Capital" την οποία εκπόνησε υπο την επίβλεψη του Καθηγητή Χριστόδουλου Στεφανάδη. Τα ερευνητικά ενδιαφέροντα του βρίσκονται στο πεδίο της Μηχανικής των άμορφων πολυλειτουργικών υλικών που χρησιμοποιούνται στη θωράκιση και την προστασία προσωπικού και μέσων. Επίσης εργάζεται πάνω σε θέματα υλικών που χρησιμοποιούνται σε ενεργειακές εφαρμογές με έμφαση στην παραγωγή ηλεκτρικής ενέργειας. Ιδιαιτέρως εργάζεται πάνω σε θέματα κατασκευής αντιβαλλιστικών υλικών με υλικά του πεδίου, μια ερευνητική δραστηριότητα απο τα αποτελέσματα της οποίας αναμένεται να υπάρξει σημαντικότατη μείωση του κόστους κατασκευής τέτοιων υλικών καθώς και της εκπαίδευσης του γενικού πληθυσμού σε θέματα κατασκευής μέσων ατομικής προστασίας. Ο Νεκτάριος Νασίκας διδάσκει στο Τμήμα Στρατιωτικών Επιστημών της Στρατιωτικής Σχολής Ευελπίδων τα μαθήματα της Βλητικής και της Ροής Μηχανικής - Βλητικής στους Ευέλπιδες της IIIης και IVης Τάξης. Διδάσκει και στο Μεταπτυχιακό Πρόγραμμα της ΣΣΕ "Κρυπτογραφία, Ασφάλεια και Συστήματα Πληροφοριών" τα μαθήματα "Συστήματα Radars και Sonars" και "Όπλα κατευθυντικής ενέργειας".
Ένωση Ποδοσφαιρικών Σωματείων Μεσσηνίας

Η Ένωση Ποδοσφαιρικών Σωματείων Μεσσηνίας (Ε.Π.Σ.Μ.) είναι το όργανο διοίκησης του ποδοσφαίρου στο νομό Μεσσηνίας. Εδρεύει στην Καλαμάτα και είναι μέλος της Ελληνικής Ποδοσφαιρικής Ομοσπονδίας (Ε.Π.Ο.). Είναι υπεύθυνη για τη διεξαγωγή του τοπικού πρωταθλήματος και του κυπέλλου, όπως και των πρωταθλημάτων εφήβων και παίδων. Συντονίζει επίσης τις δραστηριότητες των μικτών ομάδων νέων και παίδων, οι οποίες εκπροσωπούν το νομό σε εθνικό επίπεδο. Η ΕΠΣΜ απονέμει ετήσια τιμητικά και υλικά έπαθλα στους τρεις καλύτερους σκόρερ και στις τρεις ομάδες με την καλύτερη βαθμολογία «ευ αγωνίζεσθαι» (fair play) της κάθε κατηγορίας.

 Πρώτη προσπάθεια για ίδρυση ένωσης ποδοσφαιρικών σωματείων στην Μεσσηνία έγινε με πρωτοβουλία των συλλόγων της Καλαμάτας. Το 1929 η Ε.Π.Σ. Πατρών ζήτησε από την Ε.Π.Ο. να μην επιτρέψει την ίδρυση της ένωσης αφού θεωρητικά τα σωματεία ανήκαν στην ένωση της. Ως το 1930 αναφέρεται η λειτουργία των ποδοσφαιρικών συλλόγων Ένωσις Κωνσταντινοπολιτών, Απόλλων Καλαμάτας, Εθνικός Καλαμάτας και των αθλητικών Μεσσηνιακός Γ.Σ. και Όμιλος Φιλάθλων Καλαμάτας για τους οποίους δεν είναι γνωστό αν είχαν ποδοσφαιρικό τμήμα. Το 1931-32 διεξήχθη ποδοσφαιρικό πρωτάθλημα δύο γύρων, στο οποίο είναι γνωστό πως μετείχαν οι σύλλογοι Μεσσηνιακός Γ.Σ., Φαραϊκός, Απόλλων Καλαμάτας, ΑΕΚ Καλαμάτας. Υπήρχε και Β΄ κατηγορία στην οποία μετείχαν οι β΄ ομάδες των ως άνω συλλόγων, ενώ στη Γ΄ κατηγορία αγωνίζονταν ο Ποσειδών Παραλίας και η Αρμενική Ένωσις. Φανατισμός επικρατούσε στους αγώνες Μεσσηνιακού - Φαραϊκού. Τον Απρίλιο ο Φαραϊκός αποχώρησε λίγο πριν από τη λήξη ενώ ηττάτο με 4-3, Στις 7 Δεκεμβρίου 1932, στο γήπεδο Μεσσηνιακού, στον επεισοδιακό αγώνα Μεσσηνιακός-Φαραϊκός 3-0 (τα γκολ Αλεξανδρόπουλος 2, Πόταρης), ο διαιτητής εκδιώχθηκε στο 10΄, όταν ακύρωσε κανονικό γκολ και συνεχίστηκε με άλλον, ο οποίος αποδείχθηκε επίσης ανεπαρκής, αφού ανέχτηκε το σκληρό παιχνίδι των παικτών.Από το 2004-05 η ΕΠΣ Μεσσηνίας διοργανώνει πρωτάθλημα παλαιμάχων. Την περίοδο 2008-09, στο 5ο πρωτάθλημα παλαιμάχων, συμμετέχουν οι εξής 11 σύλλογοι: Απόλλων Καλαμάτας, Π.Σ. Καλαμάτα, Μεσσηνιακός Γ.Σ., Πράσινα Πουλιά Καλαμάτας, Ομόνοια Καλαμάτας, Θύελλα Παραλίας, Πάμισος Μεσσήνης, Ατρόμητος Πλατύ, Εθνικός Μελιγαλά, Κωστής Τσικλητήρας Πύλου, Απόλλων Πεταλιδίου. Η δομή του πρωταθλήματος της Ε.Π.Σ. Μεσσηνίας είναι η εξής: Α΄ Κατηγορία Α1 Κατηγορία Β΄ Κατηγορία (2 Όμιλοι) Γ΄ Κατηγορία (2 Όμιλοι) Πηγή: taklin.gr Στο θεσμό του Κυπέλλου συμμετέχουν τα σωματεία της Ε.Π.Σ. Μεσσηνίας. Στην ΕΠΣΜ ανήκουν δύο γυναικείες ομάδες: Μεσσηνιακός Γ.Σ. Νίκη 1991 Καλαμάτας Πανελλήνιο Πρωτάθλημα Μικτών Παίδων (1): 1999 Φιναλίστ: 2010 Κύπελλο ΕΠΣ Μεσσηνίας Εφημερίδα Ελευθερία Καλαμάτας (16-6-2008), σελ. 6. messiniasports.gr Επίσημος ιστότοπος
Λομπίτο

Το Λομπίτο (πορτογαλικά: Lobito‎) είναι δήμος στην Ανγκόλα. Βρίσκεται στην επαρχία Μπενγκέλα, στις ακτές του Ατλαντικού βόρεια των εκβολών του ποταμού Κατουμπέλα. Ο δήμος του Λομπίτο είχε πληθυσμό 393.079 κατοίκους το 2014, ενώ καλύπτει έκταση 3.648 τετραγωνικά χιλιόμετρα.

 Η πόλη ιδρύθηκε το 1843 και οφείλει την ύπαρξή της στον ομώνυμο κόλπο ο οποίος είχε επιλεγεί ως ο παραθαλάσσιος τερματικός σταθμός του σιδηροδρόμου της Μπενγκέλα ο οποίος συνέχιζε στο εσωτερικό, περνώντας από το Λουάου μέχρι την Κατάνγκα στη Λαϊκή Δημοκρατία του Κονγκό. Ο δήμος αποτελείται από τις κοινότητες Κανζάλα, Εγκίπτο Πράια και Λομπίτο. Το Λομπίτο, χτίστηκε σε περιοχή αμμοληψιών και σε αποστραγγισμένο έδαφος, με ένα από τα καλύτερα φυσικά λιμάνια της Αφρικής, προστατευόμενο από 5 χιλιόμετρα λωρίδας άμμου. Ο παλιός δήμος (concelho) δημιουργήθηκε το 1843 από την πορτογαλική διοίκηση. Η πόλη ιδρύθηκε επίσης το 1843 με διάταγμα της Μαρίας Β΄ της Πορτογαλίας και τα λιμενικά έργα άρχισαν το 1903.Τα μεγάλα έργα, ωστόσο, δεν πραγματοποιήθηκαν μέχρι την ολοκλήρωση το 1928 του σημαντικού σιδηροδρόμου της Μπενγκέλα, που συνέδεε την Πορτογαλική Ανγκόλα με το Βελγικό Κονγκό. Κατά την πορτογαλική διοίκηση, το λιμάνι ήταν ένα από τα πλέον πολυσύχναστα της Ανγκόλας, εξήγαγε γεωργικά προϊόντα από το εσωτερικό και χειριζόταν το διαμετακομιστικό εμπόριο από τα ορυχεία του νοτιοανατολικού Βελγικού Κονγκό και της Βόρειας Ροδεσίας. Η αλιεία, ο τουρισμός και οι υπηρεσίες ήταν επίσης σημαντικά. Το καρναβάλι στο Λομπίτο ήταν επίσης ένα από τα πιο γνωστά και δημοφιλή στην Πορτογαλική Ανγκόλα. Μετά την 25η Απριλίου 1974, και την Επανάσταση των Γαρυφάλλων στη Λισαβόνα, χορηγήθηκε ανεξαρτησία στην Ανγκόλα. Οι λιμενικές δραστηριότητες του Λομπίτο περιορίστηκαν σε μεγάλο βαθμό από τις διακοπές στη σιδηροδρομική διέλευση και την υψηλή ανασφάλεια κατά τη διάρκεια του εμφυλίου πολέμου της Ανγκόλας (1975-2002). Με ειρήνη και σταθερότητα, τη δεκαετία του 2000, το Λομπίτο ξεκίνησε τη διαδικασία ανοικοδόμησης και συνέχισε την πορεία του προς την ανάπτυξη. Το Λομπίτο έχει ήπιο τροπικό ημίξηρο κλίμα με ελάχιστες ακραίες θερμοκρασίες. Οι χειμώνες είναι εξαιρετικά ξηροί και ζεστοί, ενώ τα καλοκαίρια είναι σχετικά υγρά και θερμότερα. Το Λομπίτο βρίσκεται στο τέρμα του Σιδηροδρόμου της Μπενγκέλα. Το λιμάνι του Λομπίτο βρίσκεται στον ομώνυμο κόλπο σε αμμολωρίδα περίπου 4,8 χιλιομέτρων. Το λιμάνι βρίσκεται υπό τον έλεγχο της Empresa Portuaria do Lobito και διαχειρίζεται 2.000.000 τόνους φορτίου και 370 πλοία ετησίως. Παράλληλα με την οικονομική ανάπτυξη στην περιοχή της Μπενγκέλα, οι λιμενικές εγκαταστάσεις βρίσκονται υπό ανάπτυξη. Το Λομπίτο δε διαθέτει δικό του αεροδρόμιο. Η πόλη βρίσκεται 13 χιλιόμετρα από το αεροδρόμιο της Κατουμπέλα και 33 χιλιόμετρα από το αεροδρόμιο της Μπενγκέλα. Το Λομπίτο είναι αδελφοποιημένο με: Σίντρα, Πορτογαλία Λόουελ (Μασαχουσέτη), ΗΠΑ
Τίιτ Σοκκ

Ο Τίιτ Αουγκούστοβιτς Σοκκ (επίσης Τουτ Γιαννόπουλος, εσθονικά: Tiit Sokk‎, ρωσικά: Тийт Аугустович Сокк‎, γενν. 15 Νοεμβρίου 1964, Τάρτου, ΕΣΣΔ) είναι Εσθονός πρώην επαγγελματίας καλαθοσφαιριστής και νυν προπονητής καλαθοσφαίρισης. Έχει ύψος 1,91 μέτρα και αγωνιζόταν στην θέση του πλέι μέικερ.

 Ο Σοκκ ξεκίνησε τη σταδιοδρομία του σε ηλικία δεκαπέντε ετών από την Κάλεβ Τάλιν, στην οποία παρέμεινε μέχρι το 1984. Εκείνη την χρονιά μεταγράφηκε στην Ντιναμό Μόσχας, όπου αγωνίστηκε για δύο χρόνια, πριν επιστρέψει και πάλι στην Κάλεβ Τάλιν, κατακτώντας μαζί της το πρωτάθλημα Σοβιετικής Ένωσης του 1991.Το καλοκαίρι του 1992 υπέγραψε στην ομάδα του Παναθηναϊκού, όπου αγωνίστηκε για τέσσερις σεζόν. Με τους "πράσινους" κατέκτησε το κύπελλο Ελλάδας του 1993 κερδίζοντας την ομάδα του Άρη με 96-89, όπου ο Σοκκ πέτυχε πέντε πόντους. Η ομάδα των Αθηνών επέστρεψε στους τίτλους τρία χρόνια αργότερα, όταν στον τελικό του κυπέλλου κέρδισε τον Ηρακλή με 85-74, όπου ο Εσθονός βοήθησε την ομάδα του με έντεκα πόντους.Την ίδια χρονιά, οι "πράσινοι" κατέκτησαν για πρώτη φορά την Ευρωλίγκα, νικώντας στον τελικό την ομάδα της Μπαρτσελόνα, χωρίς όμως την συμμετοχή του Σοκκ.Την σεζόν 1996-97 επέστρεψε στην Κάλεβ Τάλιν, για να υπογράψει στον Άρη το καλοκαίρι του 1997. Με τους "κίτρινους" αγωνίστηκε σε δεκαπέντε παιχνίδια πρωταθλήματος με μέσο όρο 5,9 πόντων, πριν αποχωρήσει από την ενεργό δράση τον Ιανουάριο του 1998. Παράλληλα με την επαγγελματική του καριέρα, υπήρξε διεθνής με την εθνική ομάδα της Σοβιετικής Ένωσης, με την οποία κατέκτησε το χρυσό μετάλλιο στην Ολυμπιάδα της Σεούλ, το αργυρό μετάλλιο στο Μουντομπάσκετ του 1986 και του 1990, το αργυρό μετάλλιο στο Ευρωμπάσκετ του 1987 και το χάλκινο στο Ευρωμπάσκετ του 1989.Συνέχισε να δραστηριοποιείται στην προπονητική, όντας πρώτος προπονητής της εθνικής ομάδας της Εσθονίας στο Ευρωμπάσκετ του 2015. 2 πρωταθλήματα Εσθονίας: 1984, 1985 1 πρωτάθλημα Σοβιετικής Ένωσης: 1991 1 πρωτάθλημα Εσθονίας: 1992 2 κύπελλα Ελλάδας: 1993, 1996 Tiit Sokk Bio, Stats, and Results | Olympics at Sports-Reference.com Tiit Sokk - ESBL
Αλεχάντρο Χόφμαν

Ο Αλεχάντρο Σέρτζιο Χόφμαν ισπανικά: Alejandro Sergio Hoffman‎, γενν. 26 Οκτωβρίου 1966, Μπουένος Άιρες) είναι Αργεντινός σκακιστής. Του απονεμήθηκε ο τίτλος του Διεθνούς Μαιτρ το 1986 και ο ανώτατος σκακιστικός τίτλος του Γκρανμαίτρ το 1998. Την υψηλότερη Βαθμολογία ΕΛΟ του πέτυχε τον Ιανουάριο του 1999, με 2547 βαθμούς. Από το 2018 και μέχρι σήμερα εκπροσωπεί την Ουρουγουάη.

 Αποτελέσματα Σκακιστικών Ολυμπιάδων Ο Α. Χόφμαν έχει εκπροσωπήσει την Αργεντινή σε αρκετές σκακιστικές Ολυμπιάδες. Τα αποτελέσματά του φαίνονται αναλυτικότερα στον παρακάτω πίνακα: Αποτελέσματα Σκακιστικών Πρωταθλημάτων Αργεντινής Ο Α. Χόφμαν έχει συμμετάσχει επανειλημμένα στο Σκακιστικό Πρωτάθλημα Αργεντινής. Παρακάτω παρουσιάζονται κάποια από τα καλύτερα αποτελέσματά του: 1994: Κατέλαβε τη δέκατη θέση στο πρωτάθλημα Αργεντινής (+4, =3, -2). Το τουρνουά νίκησε ο Πάμπλο Ρικάρντι. 1995: Κατέλαβε την τέταρτη θέση στο πρωτάθλημα Αργεντινής (+4, =7, -3). Το τουρνουά νίκησε ο Άριελ Σορίν. 1997: Κατέλαβε τη δεύτερη θέση στο πρωτάθλημα Αργεντινής (+6, =8, -1). Το τουρνουά νίκησε ο Γκιγιέρμο Μαλμπράν. 1998: Κατέλαβε την τέταρτη θέση στο πρωτάθλημα Αργεντινής (+4, =7, -2). Το τουρνουά νίκησε ο Πάμπλο Ρικάρντι. 1999: Κατέλαβε την ένατη θέση στο πρωτάθλημα Αργεντινής (+4, =4, -5). Το τουρνουά νίκησε ο Πάμπλο Ρικάρντι. 2000: Κατέλαβε την έβδομη θέση στο πρωτάθλημα Αργεντινής (+3, =5, -3). Το τουρνουά νίκησε ο Άριελ Σορίν. Αποτελέσματα Άλλων Σκακιστικών Τουρνουά 1998: Κατέλαβε τη δεύτερη θέση στο Διαζωνικό τουρνουά στην Κόρδοβα (7.5 βαθμοί στους 11 αγώνες). Το τουρνουά νίκησε ο Αντρές Ροντρίγκεζ Βίλα. 1999: Από το αποτέλεσμα που σημείωσε στην Κόρδοβα, κατόρθωσε να προκριθεί στο Παγκόσμιο Πρωτάθλημα FIDE, όπου αποκλείσθηκε στον πρώτο γύρο από τον Βλάντισλαβ Τκάτσιεφ. 2001: Ισοβάθμισε στη 2η - 8η θέση στο Αμερικανικό Διηπειρωτικό Πρωτάθλημα στο Κάλι (8 βαθμοί σε 11 αγώνες). Το τουρνουά νίκησε ο Αλεξάντερ Γιερμολίνσκι. 2002: Από το αποτέλεσμα που σημείωσε στο Κάλι, κατόρθωσε να προκριθεί στο Παγκόσμιο Πρωτάθλημα FIDE, όπου αποκλείσθηκε στον πρώτο γύρο από τον μεγάλο Ρώσο σκακιστή Πίτερ Σβίντλερ. Το 2000 έλαβε το βραβείο Konex από το ομώνυμο ίδρυμα, ως ένας από τους πέντε σημαντικότερους και καλύτερους σκακιστές της Αργεντινής την προηγούμενη δεκαετία.
Μορφωτικό Ίδρυμα Εθνικής Τραπέζης

Το Μορφωτικό Ίδρυμα Εθνικής Τραπέζης (ακρωνύμιο: MIET) είναι μορφωτικό ίδρυμα με έδρα την Ελλάδα. Σκοπός του είναι η «ανάπτυξη των Γραμμάτων, των Καλών Τεχνών και της Επιστήμης».

 Συστάθηκε με το Διάταγμα 311 της 1ης Απριλίου 1966, την περίοδο που διοικητής της ΕΤΕ ήταν ο πολιτικός Γεώργιος Μαύρος, που εκείνη την περίοδο είχε αποσυρθεί από την πολιτική σκηνή της χώρας. Το πρώτο Δ.Σ. του Ιδρύματος αποτελούσαν οι Ιωάννης Κακριδής, Παντελής Πρεβελάκης, ο Λίνος Πολίτης, ο διπλωμάτης Άγγελος Σ. Βλάχος, ο πρύτανης του Πανεπιστημίου Αθηνών Λεωνίδας Φιλιππίδης και ο Κωνσταντίνος Τσάτσος, πρόεδρος της Ακαδημίας Αθηνών. Πρώτος διευθυντής του Ιδρύματος ορίστηκε ο συγγραφέας Εμμανουήλ Χ. Κάσδαγλης. Τα αρχικά στελέχη του ιδρύματος απομακρύνθηκαν δια της βίας στην περίοδο της Χούντας της 21ης Απριλίου και επανήλθαν το 1974 με νομοθετική ρύθμιση του Γεωργίου Μαύρου, τότε αντιπροέδρου της κυβερνήσεως.Το 1989 ιδρύθηκε και το Πολιτιστικό Κέντρο Θεσσαλονίκης του ΜΙΕΤ, το οποίο μέχρι το 1997 λειτουργούσε με την επωνυμία Πολιτιστικό Κέντρο Βορείου Ελλάδος της ΕΤΕ. Το 1995 το Μ.Ι.Ε.Τ τιμήθηκε από την Ακαδημία Αθηνών με το Αργυρό Μετάλλιο.Από το 2009 υπάγεται στο Μ.Ι.Ε.Τ., ύστερα από την απορρόφησή του, και το Ελληνικό Λογοτεχνικό και Ιστορικό Αρχείο. Το ΜΙΕΤ στεγάζεται από το 1984 σε ανακαινισμένο κτίριο των αρχών του 19ου αι. που βρίσκεται στη συνοικία Πλάκα της Αθήνας (Θουκυδίδου 13). Πρωτύτερα χρησιμοποιούσε για έδρα διάφορα κτίρια ιδιοκτησίας της Εθνικής Τράπεζας. Το Ίδρυμα διαθέτει δύο Πολιτιστικά Ιδρύματα: στην Αθήνα, που εδρεύει σε νεοκλασσικό κτίριο των οδών Αγίου Κωνσταντίνου και Μενάνδρου και στη Θεσσαλονίκη, στη Βίλα Καπαντζή (έπαυλη του 19ου αι.). Το ΜΙΕΤ διαθέτει συλλογές: Έργων Τέχνης, Χαρτογραφίας, Φωτογραφικών Αρχείων (Σεφέρη, Vitti), Αρχείω Καλλιτεχνών. Από το 2009 περιλαμβάνει και τις συλλογές του ΕΛΙΑ το οποίο ενσωματώθηκες στο Μ.Ι.Ε.Τ. Το ΜΙΕΤ πραγματοποιεί εκδόσεις βιβλίων (από το 1977), διοργάνωση εκθέσεων καλλιτεχνικού και ιστορικού περιεχομένου με ελεύθερη είσοδο για το κοινό, εκπαιδευτικά προγράμματα απευθυνόμενα σε μαθητές, εκπαιδευτικούς και συλλόγους κλπ. Μορφωτικό Ίδρυμα Εθνικής Τραπέζης
Γραμμωτή νεροχελώνα

Η γραμμωτή νεροχελώνα (Mauremys rivulata, Valenciennes, 1833) είναι ένας είδος χελώνας γλυκού νερού της οικογένειας Geoemydidae. Μαζί με τη στικτή νεροχελώνα αποτελούν τα μοναδικά αυτόχθονα είδη χελωνών γλυκού νερού στη χώρα μας.

 Απαντάται στη βαλκανική χερσόνησο (Βοσνία-Ερζεγοβίνη, Κροατία, Αλβανία, Βουλγαρία, Σερβία, Βόρεια Μακεδονία, Μαυροβούνιο, Ελλάδα), στην Τουρκία, στην Κύπρο, στο Ισραήλ και στη Συρία. Η κατανομή του είδους στον ελλαδικό χώρο περιλαμβάνει την ηπειρωτική Ελλάδα, την Πελοπόννησο, την Εύβοια, την Κρήτη, αρκετά νησιά του Αιγαίου και του Ιονίου. Το μήκος χελύου (καβουκιού) δεν ξεπερνά τα 30 εκ. Τα θηλυκά είναι μεγαλύτερα από τα αρσενικά. Τρέφεται κυρίως με ασπόνδυλα, αλλά και με ψάρια, αμφίβια, μικρά φίδια, πτώματα και φυτά. Τα θηλυκά γεννούν 4-6 αυγά σε τρύπες που σκάβουν σε μαλακό χώμα. Τα νεογνά έχουν μήκος χελύου 3-3,5 εκ. και φέρουν τρεις τρόπιδες κατά μήκος του. Τα θηλυκά ωριμάζουν σεξουαλικά μετά και το δέκατο έτος της ηλικίας τους.
486 Κρεμόνα

Η Κρεμόνα (Cremona) είναι αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 10,7. Ανακαλύφθηκε το 1902 από τον Ιταλοαυστριακό αστρονόμο Λουίτζι Καρνέρα, που παρατηρούσε από τη Χαϊδελβέργη, και πήρε το όνομά της από την ομώνυμη πόλη της Ιταλίας.

 Η μέση διάμετρος της Κρεμόνα εκτιμάται σε 22,0 χιλιόμετρα (από δεδομένα του IRAS), ενώ η μάζα της σε 11,1 τρισεκατομμύρια τόνους για μέση πυκνότητα 2 gr/cm³. Ο φασματικός τύπος της είναι άγνωστος, ενώ το άλβεδό της είναι 0,192 (από δεδομένα του IRAS). Η Κρεμόνα περιστρέφεται γύρω από τον εαυτό της μία φορά κάθε 65 ώρες και 54 περίπου λεπτά, μία εξαιρετικά αργή περιστροφή για αστεροειδή. Η μέση θερμοκρασία στην επιφάνειά της εκτιμάται σε 95 περίπου βαθμούς Κελσίου κάτω από το μηδέν. Τροχιά από το JPL (Java) / Εφημερίδα
Κυκλώνας Κλεοπάτρα

Ο κυκλώνας Κλεοπάτρα (cyclone Cleopatra) ήταν ένας καταστρεπτικός εξωτροπικός μεσογειακός τυφώνας που έπληξε τη Μεσόγειο τον Νοέμβριο του 2013. Προκάλεσε τις ακριβότερες καταστροφές από οποιαδήποτε φυσική καταστροφή στη νότια Ευρώπη. Επίσης, ήταν και ένας από τους ισχυρότερους κυκλώνες που έχουν παρατηρηθεί στη Μεσόγειο. Υπολογίζεται ότι περισσότερα από 18 άτομα πέθαναν εξαιτίας του κυκλώνα και των επακόλουθων πλημμυρών, ενώ το συνολικό κόστος των καταστροφών έφτασε το 1 δισεκατομμύριο ευρώ.

 Ο κυκλώνας ήταν ένας ασθενής εξωτροπικός κυκλώνας που σχηματίστηκε έξω από την Ιβηρική χερσόνησο στις 17 Νοεμβρίου 2013 και στις 19 Νοεμβρίου διέσχισε τη Σαρδηνία ως τυφώνας Κατηγορίας 1 στην Κλίμακα Σαφίρ-Σίμπσον. Ωστόσο, εκεί προκλήθηκε η μεγαλύτερη καταστροφή, ιδίως στα νότια, το 80% της οποίας πλημμύρισε όταν το σύστημα αναχωμάτων που προστάτευε την πόλη καταστράφηκε, σε κάποια σημεία αρκετές ώρες μετά την αποχώρηση του τυφώνα. Στη συνέχεια, πέρασε πάνω από την επαρχία της Καλαβρίας και γενικά το νότιο άκρο της Ιταλίας. Στις 20 Νοεμβρίου, διέσχισε την Αδριατική Θάλασσα και έφτασε στη Δυτική Ελλάδα, έχοντας πλέον εξασθενήσει στο επίπεδο της «σφοδρής θύελλας», δηλαδή στα 11 Μποφόρ, αν και προκάλεσε ισχυρές καταιγίδες. Στις 22 Νοεμβρίου, διέσχισε την Αττική και μεγάλο μέρος του Νοτίου Αιγαίου, όπου μάλιστα εξασθένησε περισσότερο. Τότε όμως, ξαναδυνάμωσε και κατευθύνθηκε προς τη Ρόδο, όπου προκάλεσε και άλλες νεροποντές και πλημμύρες. Σύντομα, ωστόσο, ο κυκλώνας διαλύθηκε εντελώς, αφήνοντας ένα μονοπάτι καταστροφής και πλημμυρών. European Commission Emergency Response Centre ECHO Daily Map of 19 Nov 2013: Italy - Severe Weather University of Wisconsin-Madison, Space Science and Engineering Center, CIMSS Satellite Blog: Strong Storm in the Mediterranean EUMETSAT: Severe Thunderstorms over Sardinia Αρχειοθετήθηκε 2013-12-03 στο Wayback Machine. Dr. Jeff Masters' WunderBlog: Floods From Mediterranean Storm 'Ruven' Kill 18 in Sardinia, Italy
Σχεδόν σκάκι

Το σχεδόν σκάκι (Almost Chess) είναι παραλλαγή στο σκάκι που εφηύρε ο Ραλφ Μπέτζα το 1977. Το παιχνίδι παίζεται χρησιμοποιώντας κανονική σκακιέρα και κομμάτια, εκτός από τις βασίλισσες των παικτών που αντικαθίστανται από καγκελάριους, οι οποίοι συνδυάζουν τις κινήσεις του πύργου και του ίππου. Το σχεδόν σκάκι παρουσιάστηκε στο περιοδικό Nost-Algia (αρχίζοντας από τον αρ. 205) της λέσχης NOST (αρχικά του kNights Of the Square Table, «Ιππότες της τετράγωνης τραπέζης»), η οποία δεν είναι πλέον ενεργή, δημιουργήθηκε όμως το 1960 με αρκετές εκατοντάδες ενεργά μέλη που έπαιζαν σκάκι δι' αλληλογραφίας.

 Εκτός από την αντικατάσταση των βασιλισσών από καγκελάριους, το παιχνίδι ακολουθεί όλους τους κανόνες και συμβάσεις στο κανονικό σκάκι. Το ματ των ανοήτων στο σχεδόν σκάκι αρχίζει με 1.γ3. Αντικατάσταση των βασιλισσών με καγκελάριους είναι μια ριζική αλλαγή στη φύση του παιχνιδιού, παρά το ότι η βασίλισσα και ο καγκελάριος έχουν ίσες δυνάμεις. Για παράδειγμα, οι αξιωματικοί είναι ισχυρότεροι και οι ίπποι πιο αδύναμοι. Ο Μπέτζα σχολίασε ότι το σχεδόν σκάκι είναι μια καλή εισαγωγική παραλλαγή για τους παίκτες στο σκάκι, λόγω της μεγάλης ομοιότητάς του με το κανονικό σκάκι και τη φυσικότητα της αλλαγής των βασιλισσών σε καγκελάριους. Το τύπου σχεδόν σκάκι (Sort of Almost Chess) είναι παραλλαγή, που εφηύρε ο Ραλφ Μπέτζα γύρω στο 1994, στην οποία τα λευκά έχουν καγκελάριο και τα μαύρα βασίλισσα, ή το αντίθετο.Ο Μπέτζα θεωρεί ότι οι πιθανότητες για τις δύο πλευρές είναι ίσες, ακόμη και για προχωρημένους παίκτες, αφού η βασίλισσα και ο καγκελάριος έχουν ίσες δυνάμεις. Η παραλλαγή αυτή προέκυψε από την έρευνα που έκανε ο Μπέτζα σχετικά με τις αξίες των σκακιστικών κομματιών, έρευνα η οποία κορυφώθηκε με την ανάπτυξη της παραλλαγής Σκάκι με διαφορετικούς στρατούς. Betza, Ralph· Bodlaender, Hans. «Almost chess». Chess Variants Org. Ανακτήθηκε στις 2 Μαΐου 2016. Pritchard, David B. (1994). The Encyclopedia of Chess Variants. Games & Puzzles Publications. ISBN 0-9524142-0-1. Pritchard, David B. (2007). The Classified Encyclopedia of Chess Variants. John Beasley. ISBN 978-0-9555168-0-1. Almost Chess πρόγραμμα Java, από τον Ed Friedlander.
Άγιος Ελισσαίος Λακωνίας

Ο Άγιος Ελισσαίος είναι οικισμός της τοπικής κοινότητας Παντανάσσης, της δημοτικής ενότητας (τέως δήμου) Βοιών, του δήμου Μονεμβασίας, της περιφερειακής ενότητας (τέως νομού) Λακωνίας, στην περιφέρεια Πελοποννήσου, σύμφωνα με το πρόγραμμα Καλλικράτης. Πριν το σχέδιο Καποδίστριας και το πρόγραμμα Καλλικράτης, ανήκε στην επαρχία Επιδαύρου Λιμηράς του νομού Λακωνίας, στο γεωγραφικό διαμέρισμα Πελοποννήσου.

 Ο Άγιος Ελισσαίος είναι ημιορεινός οικισμός στη ΝΑ. Λακωνία, προς την πλευρά του Λακωνικού κόλπου, κοντά στην επαρχιακή οδό Μονεμβασιάς-Νεαπόλεως και σε μέσο σταθμικό υψόμετρο 160. Απέχει 123 χλμ. περίπου ΝΑ. της Σπάρτης. Ο οικισμός αναγνωρίστηκε το 1920 και προσαρτήθηκε στην κοινότητα Παντανάσσης. Με το ΦΕΚ 244Α - 04/12/1997 αποσπάστηκε από την κοινότητα Παντανάσσης και προσαρτήθηκε στον δήμο Βοιών. Με το ΦΕΚ 87Α - 07/06/2010 αποσπάστηκε από τον δήμο Βοιών και προσαρτήθηκε στον δήμο Μονεμβασιάς. Στο μικρό βουνό (521 μ.) κοντά στον οικισμό υπήρχαν μεταλλεύματα σιδήρου, (λειμωνίτης, αιματίτης, σιδηρίτης) γνωστά από την αρχαία εποχή (αρχαία Σπάρτη), όπως διαπιστώθηκε από ορυκτολογικές έρευνες και εργαστηριακές αναλύσεις. Στις πλαγιές του είχαν ανοιχθεί, στις αρχές του 20ού αιώνα, στοές ορυχείων εταιρείας γερμανικών συμφερόντων από τον μεταλλειολόγο Georg Gromman. Από τα μεταλλεία είχε κατασκευαστεί σιδηροδρομική γραμμή που έφθανε στη θάλασσα και είχε κατασκευαστεί σιδερένια εναέρια προβλήτα, η Γερμανική Σκάλα). Λίγο πριν ξεσπάσει ο πόλεμος, το 1938 τα μεταλλεία εγκαταλείφθηκαν, η σιδηροδρομική γραμμή λεηλατήθηκε από τους ντόπιους, καθώς χρειάζονταν ξύλα και ράγες. Σήμερα, οι σιδηροσπηλιές και η σκάλα παραμένουν, αλλά λόγω της εγκατάλειψης παρουσιάζουν σημάδια κατάρρευσης. Το εκκλησάκι των Αγίων Αναργύρων, χωμένο μέσα σε βράχο, ανατολικά του οικισμού Η παραλία «Πλατανιστός», στον Λακωνικό κόλπο, νοτιοδυτικά του οικισμού Εγκυκλοπαίδεια Πάπυρος Λαρούς Μπριτάνικα, 1978, 2006 (ΠΛΜ) Εγκυκλοπαίδεια Πάπυρος Λαρούς, εκδ. 1963 (ΠΛ) Εγκυκλοπαίδεια Δομή, 2002-4 Οργανισμός εκδόσεων «Ελλάδα», χάρτες (Βαρελάς) Περιοδικό «Διακοπές», εκδ. Δ.Ο.Λ., 2010 eetaa.gr https://www.spartorama.gr/articles/48812/print/
Lsjbot

Το Lsjbot είναι αυτοματοποιημένο πρόγραμμα δημιουργίας λημμάτων στη Βικιπαίδεια, ή iδιαδικτυακό ρομπότ, που αναπτύχθηκε από τον Σβέρκερ Γιόχανσον για την σουηδική Βικιπαίδεια. Το ρομπότ κυρίως εστιάζεται και επικεντρώνεται σε άρθρα για ζωντανούς οργανισμούς και γεωγραφικές οντότητες (όπως ποτάμια, φράγματα και βουνά). Σύμφωνα με τη σελίδα του ρομπότ στη Σουηδική Βικιπαίδεια, το Lsjbot ήταν ενεργό στις Βικιπαίδειες στα Σουηδικά, Σεμπουάνο και Γουαρέι, έχοντας δημιουργήσει τα περισσότερα άρθρα στις τρεις αυτές Βικιπαίδειες (μεταξύ 80 % και το 99 % του συνόλου). Στην Σουηδική Βικιπαίδεια υπάρχει και η δυνατότητα επιλογής τυχαίου άρθρου εξαιρουμένων αυτών από ρομπότ. Από το 2017, πάνω από 400.000 λήμματα που έχουν δημιουργηθεί από το ρομπότ στη Σουηδική Βικιπαίδεια έχουν διαγραφεί, λόγω έλλειψης επαρκούς τεκμηρίωσης ή λόγω άλλων αιτιών, και αρκετές εκατοντάδες χιλιάδων λημμάτων πρόκειται να διαγραφούν στο μέλλον.

 Το πρόγραμμα είναι υπεύθυνο για τη δημιουργία 2.700.000 λημμάτων (έως τον Ιούλιο του 2014), τα δύο τρίτα των οποίων εμφανίζονται στη Βικιπαίδεια στα Σεμπουάνο και Γουαρέι-Γουαρέι (τα Σεμπουάνο είναι η μητρική γλώσσα της συζύγου του Γιόχανσον, Σμάιλι), το υπόλοιπο ένα τρίτο εμφανίζονται στη σουηδική Βικιπαίδεια. Το ρομπότ μπορεί να παραγάγει έως και 10.000 άρθρα ανά ημέρα. Στις 15 Ιουνίου 2013, η Σουηδική Βικιπαίδεια έφτασε το 1 εκατομμύριο λήμματα, και έγινε η 8η Βικιπαίδεια που έφτασε εφταψήφιο αριθμό λημμάτων. Το εκατομμυριοστό άρθρο δημιουργήθηκε από τον Lsjbot – το οποίο σε εκείνο το σημείο είχε δημιουργήσει 454.000 άρθρα, σχεδόν τα μισά άρθρα της Σουηδικής Βικιπαίδειας. Το Lsjbot βοήθησε την Σουηδική Βικιπαίδεια να γίνει η δεύτερη Βικιπαίδεια που έφτασε τα 2 εκατομμύρια λήμματα, μετά την Αγγλική Βικιπαίδεια. Η λειτουργία του έχει δημιουργήσει κάποια κριτική, από αυτούς που προτείνουν ότι τα μικρά άρθρα δεν έχουν ουσιαστικό περιεχόμενο και ανθρώπινη επαφή. Η Sydney Morning Herald συνέκρινε το ρομπότ με τον Φιλ Πάρκερ, ο οποίος σύμφωνα με ισχυρισμούς είναι ο πιο πολυγραφότατος συγγραφέας στην ιστορία, έχοντας δημοσιεύσει πάνω από 85.000 βιβλία, καθένα από τα οποία ολοκληρώνεται σε λιγότερο από μία ώρα, χρησιμοποιώντας υπολογιστές. Το Popular Science, τον Ιούλιο του 2014, συνέκρινε το ρομπότ με το σχέδιο του Associated Press να χρησιμοποιήσει ρομπότ για να γράφει άρθρα. Ο Γιόχανσον έχει αντιμετωπίσει επιθέσεις για τις μεθόδους του, σημειώνοντας ότι αν το ρομπότ δεν γράφει άρθρα, "διαφορετικά γράφονται κυρίως από νέους, λευκούς, αρσενικούς σπασίκλες και αντανακλούν τα αρσενικά συμφέροντα." Πηγαίος κώδικας του Lsjbot
Ευθύμιος Καλεβράς

Ο Ευθύμιος Καλεβράς (Καταχάς Πιερίας, 1929 - Θεσσαλονίκη, 11 Δεκεμβρίου 2011) ήταν Έλληνας γλύπτης. Ήταν μέλος του Επιμελητηρίου Εικαστικών Τεχνών Ελλάδας, του Συλλόγου Ελλήνων Γλυπτών και Επίτιμο μέλος του Συλλόγου Καλλιτεχνών Εικαστικών Τεχνών Ν. Πιερίας. Ήταν παντρεμένος με την Παρέσα Καλεβρά (έως το 1996 που απεβίωσε) και αργότερα με τη Νίνα Καλεβρά. Είχε δύο κόρες, την Ηλέκτρα και την Αργυρώ, με την πρώτη του γυναίκα.

 Ήταν παιδί προσφύγων από τον Πόντο. Ακολούθησε σπουδές γλυπτικής και ήταν μαθητής του μεγάλου Απάρτη στην Ανωτάτη Σχολή Καλών Τεχνών στην Αθήνα. Ολοκλήρωσε τις σπουδές του το 1967 και άρχισε να συμμετέχει σε ατομικές και ομαδικές εκθέσεις από τη δεκαετία του ' 70. Παράλληλα, κέρδισε το πρώτο βραβείο σε πολλούς διαγωνισμούς γλυπτικής. Οι επιδράσεις του εκτός από τον Απάρτη συμπεριλαμβάνουν και μεγάλους καλλιτέχνες από το διεθνή χώρο, όπως ο Χένρι Μουρ και ο Ογκίστ Ροντέν. Φιλοτέχνησε κατόπιν παραγγελίας πολλές προτομές και ανδριάντες, όπως αυτές του αρχαιολόγου Μανόλη Ανδρόνικου στη Θεσσαλονίκη και του αγωνιστή Νικολάου Κασομούλη. Έργα του επίσης κοσμούν χώρους όπως το το μνημείο Εθνικής Αντίστασης του Δήμου Σταυρούπολης στη Θεσσαλονίκη και το Ηρώο Ποντίων στην Καλλιθέα. Η ποντιακή καταγωγή του διαφαίνεται στη συνεισφορά του σε ανάλογης ιστορικής αξίας έργα, όπως το Μνημείο Ολοκαυτώματος της Σάντας στην Παναγία Σουμελά και στο Μνημείο του Πόντιου Παπά και Δασκάλου, στη Θεσσαλονίκη. Πολλά γλυπτά του βρίσκονται σε ιδιωτικές συλλογές στην Ελλάδα και στις ΗΠΑ. Ατομικές Διεθνής Έκθεση Θεσσαλονίκης - Αίθουσα Ταχυδρομικούταμιευτηρίου (1983) Πνευματικό Κέντρο Κατερίνης (1984) Αίθουσα Τέχνης Λεονάρντο, Θεσσαλονίκη (1986)Ομαδικές Πανελλήνιος (1970) Πνευματικό Κέντρο Κατερίνης (1980) Παμβορειοελλαδικός Σύλλογος Θεσσαλονίκης (1985) «Μνημείο Πεσόντων Χωροφυλακής» (ή «Ελευθερία») στο Γ' Σώμα Στρατού Ανδριάντας του Πατριάρχη Γρηγορίου Ε' (Νέα Μηχανιώνα Θεσσαλονίκης) Ανδριάντες του Θεόδωρου Κολοκοτρώνη και του Νικολάου Κασομούλη Προτομή των παιδαγωγών Αλέξανδρου Δελμούζου και Μίλτου Κουντουρά στο Πειραματικό Σχολείο του Αριστοτελείου Πανεπιστημίου Θεσσαλονίκης Προτομή του αρχαιολόγου Μανόλη Ανδρόνικου στο πάρκο, κοντά στο Αρχαιολογικό Μουσείο Θεσσαλονίκης Ο Πόντιος Ακρίτας (2008) Προτομές Θεοχάρη Κούγκα (Μακεδονομάχου) και Παπαντώνη Αριστοτέλης Ωνάσης (2001 - Νυδρί) Αγκάλη Αδικοχαμένη Απόγνωση Αριστοτέλης Ωνάσης Έκσταση (1980) Θρήνος Η κοπέλα με το περιστέρι (πέτρα, 1984) Κύκλος (1959) Μάνα Μητρότης Οι Τρεις Χάριτες (1997) Ρέμβη Τρυφερότητα Φαντασιώσεις Φιλί (μάρμαρο, 1972) Ψυχή Βιογραφία Αρχειοθετήθηκε 2008-03-19 στο Wayback Machine.
Προμαχώνας Σερρών

Ο Προμαχώνας (παλαιότερα Δραγοτίνη) είναι ελληνικό χωριό που βρίσκεται στον Νομό Σερρών, κοντά στα ελληνοβουλγαρικά σύνορα. Υπάρχει εκεί ομώνυμο ελληνοβουλγαρικό τελωνείο. Από εκεί εισέρχεται στην Ελλάδα ο Στρυμόνας ποταμός. Από το χωριό διέρχεται και ο Αυτοκινητόδρομος 25, που συνδέει τη Θεσσαλονίκη με τις Σέρρες και με το τελωνείο Προμαχώνα ενώ υπάρχει και ο σιδηροδρομικός Σταθμός Προμαχώνα που συνδέει σιδηροδρομικώς το χωριό με τη Θεσσαλονίκη.

 Το χωριό απελευθερώθηκε το 1913 από τις Ελληνικές δυνάμεις. Κατά τα χρόνια της Τουρκοκρατίας το χωριό ονομάζονταν Δραγοτίνη. Ύστερα από τα γεγονότα της Γενοκτονίας των Ελλήνων στη Μικρά Ασία, στο χωριό εγκαταστάθηκαν πρόσφυγες. Το 1927 το χωριό μετονομάστηκε σε Προμαχώνας. Γύρω από το χωριό, επίσης, υπάρχουν τα χωριά Καπνότοπος και Ρούπελ. Το 1928 το χωριό αρίθμησε σε 463 κατοίκους. Πριν τον Β΄ Παγκοσμίο Πολέμο το χωριό αρίθμησε 1.528 κατοίκους, όμως με την κήρυξη του Ελληνοϊταλικού Πολέμου το χωριό και οι άλλοι 2 οικισμοί του εκκενώθηκαν. Οι πρόσφυγες ύστερα από την απελευθέρωση και τον εμφύλιο εγκαταστάθηκαν (από τους άλλους δύο οικισμούς) στον Προμαχώνα και έτσι στο χωριό αριθμούν 245 κάτοικοι. Στην εθνική απογραφή του 1961 το χωριό αρίθμησε 416 κατοίκους. Έξω από τον Προμαχώνα, επί του αυτοκινητόδρομου Θεσσαλονίκης-Προμαχώνα, βρίσκεται το Μνημείο του Βασιλείου Β' του Μακεδόνος (Μνημείο Μάχης του Κλειδίου). Στην κορυφή του μνημείου είναι τοποθετημένο το σύμβολο Βυζαντίου, ο δικέφαλος αετός, ενώ στη μαρμάρινη στήλη έχει χαραχθεί επίγραμμα. Η τοποθεσία της Μάχης του Κλειδίου όπου ο Βασίλειος ο Βουλγαροκτόνος νίκησε τον στρατό των Βουλγάρων το 1014 βρίσκεται σήμερα εντός της Βουλγαρίας.
Φεστιβάλ Κινηματογράφου του Τορίνο

Το Φεστιβάλ Κινηματογράφου του Τορίνο (ιταλικά: Torino Film Festival) είναι ένα διεθνές φεστιβάλ κινηματογράφου που διοργανώνεται κάθε χρόνο από τις 22 έως τις 30 Νοεμβρίου στο Τορίνο της Ιταλίας. Είναι το δεύτερο μεγαλύτερο φεστιβάλ κινηματογράφου στην Ιταλία, μετά το Φεστιβάλ Κινηματογράφου της Βενετίας.

 Ιδρύθηκε από τον κριτικό κινηματογράφου και καθηγητή Τζάννι Ροντολίνο ως "Διεθνές Φεστιβάλ Κινηματογράφου Τζιοβάννι" ή ως "Φεστιβάλ Κινηματογράφου Νέων". το 1982 στο Τορίνο, μια πόλη που ήταν σε οικονομική παρακμή. Το φεστιβάλ, που προσέλκυσε μεγάλα ονόματα του ιταλικού και διεθνούς κινηματογράφου, συνέβαλε στην αναζωογόνηση της πόλης τόσο οικονομικά όσο και πολιτιστικά. Οι πρώτοι διευθυντές ήταν οι Τζιάνι Ροντολίνο και Ανσάνο Τζιαναρέλι. Το 1998, το όνομα του φεστιβάλ άλλαξε σε Φεστιβάλ Κινηματογράφου του Τορίνο. Το 2007 διορίστηκε καλλιτεχνικός διευθυντής του φεστιβάλ ο σκηνοθέτης Νάνι Μορέτι, με στόχο να καταστεί πιο γνωστό σε διεθνές επίπεδο. Ο Μορέτι έφυγε από τη θέση το 2008, μετά από δύο φεστιβάλ, για να επικεντρωθεί στη δική του κινηματογραφική παραγωγή. Τον διαδέχθηκε ο σκηνοθέτης Τζιάννι Αμέλιο. Ο Επίσημος ιστότοπος (Ιταλικά) Το Φεστιβάλ Κινηματογράφου Τορίνου 2018 στην imdb (Αγγλικά)
Περιβάλλον της Αλβανίας

Το περιβάλλον της Αλβανίας χαρακτηρίζεται από μοναδική πανίδα και χλωρίδα και από ποικιλία εδαφών που περιλαμβάνονται στα σύνορα ενός μικρού κράτους. Περιλαμβάνει επίσης διαφορετικές οικολογικές περιοχές, που εκπροσωπούν τα διάφορα γεωγραφικά οικοσυστήματα, τα συστήματα νερού, τον καιρό, τις ανανεώσιμες πηγές και τις επιδράσεις σε αυτά. Από τους τομείς που προκαλεί η ανθρώπινη παρέμβαση και μπορούν να επηρεάσουν το περιβάλλον, οι δραστηριότητες που καθιστούν βιώσιμη την οικονομία της Αλβανίας, όπως η εξόρυξη και η δασοκομία, είναι αρκετά σημαντικές. Το περιβάλλον επηρεάζει σε μεγάλο βαθμό την δημόσια υγεία στην Αλβανία, καθώς η μόλυνση του αέρα και η αιθαλομίχλη στις αστικές περιοχές όπως στα Τίρανα μπορούν να προκαλέσουν μεγάλη δυσφορία σε άτομα με αναπνευστικά προβλήματα όπως άσθμα.

 Η Αλβανία είναι μια μικρή ορεινή χώρα, που βρίσκεται στη νοτιοανατολική Ευρώπη και βρέχεται από την Αδριατική Θάλασσα και το Ιόνιο Πέλαγος. Έχει συνολική έκταση 28.748 τετραγωνικά χιλιόμετρα (11.100 τετραγωνικά μίλια) και συνορεύει με το Μαυροβούνιο στα βορειοδυτικά, με το Κοσσυφοπέδιο στα βορειοανατολικά, με τη Βόρεια Μακεδονία στα ανατολικά και με την Ελλάδα στα νότια. Το μήκος της ακτογραμμής της είναι 476 χλμ (296 μίλια) και εκτείνεται κατά μήκος της Αδριατικής Θάλασσας και του Ιονίου Πελάγους. Με την ακτογραμμή της Αλβανίας να έχει πρόσβαση στην Αδριατική Θάλασσα και το Ιόνιο Πέλαγος, τα υψίπεδα της χώρας στηρίζουν την χερσαία μάζα της Βαλκανικής Χερσονήσου και η χώρα βρίσκεται σε γεωγραφικό πλάτος που υπόκειται σε ποικίλες καιρικές συνθήκες κατά την χειμερινή και την θερινή περίοδο. Η Αλβανία διαθέτει έναν μεγάλο αριθμό κλιμάτων για μια τόσο μικρή περιοχή. Οι παράκτιες πεδινές περιοχές έχουν συνήθως μεσογειακό κλίμα, οι ορεινές περιοχές έχουν ηπειρωτικό κλίμα. Τόσο στις πεδινές περιοχές όσο και στο εσωτερικό της χώρας, ο καιρός ποικίλει σημαντικά από τον βορρά μέχρι τον νότο. Οι θερμοκρασίες στο εσωτερικό της χώρας επηρεάζονται περισσότερο από τις διαφορές στο υψόμετρο παρά από το γεωγραφικό πλάτος ή οποιονδήποτε άλλο παράγοντα. Οι χαμηλές θερμοκρασίες του χειμώνα στα βουνά προκαλούνται από τις μάζες του αέρα που κυριαρχούν στην ηπειρωτική ανατολική Ευρώπη και τα Βαλκάνια. Βόρειοι και βορειοανατολικοί άνεμοι φυσούν κατά το μεγαλύτερο μέρος του χρόνου. Η μέση θερμοκρασία το καλοκαίρι είναι χαμηλότερη στο εσωτερικό της χώρας από ότι στις παράκτιες περιοχές και πολύ χαμηλότερη στα υψηλότερα υψόμετρα, όμως οι καθημερινές διακυμάνσεις της θερμοκρασίας είναι συχνό φαινόμενο. Οι μέγιστες θερμοκρασίες κατά την διάρκεια της ημέρας στις κοιλάδες και στα ποτάμια είναι πολύ υψηλές αλλά οι νύχτες είναι πάντα δροσερές.
Αριστομένης ο Ρόδιος

Ο Αριστομένης (2ος αιώνας π.Χ.) ήταν αρχαίος Έλληνας ολυμπιονίκης από τη Ρόδο, ο οποίος αναδείχτηκε νικητής στα αγωνίσματα της πάλης και του παγκράτιου την ίδια ημέρα κατά τους 156ους (156 π.Χ.) ολυμπιακούς αγώνες της αρχαιότητας.

 Παυσανίας, Ελλάδος Περιήγησης 5.21.10 [10] Στράτωνος δὲ τούτου τρεῖς μὲν ἡλικίᾳ πρότερον, τοσοῦτοι δὲ ἄλλοι μετ᾽ αὐτόν εἰσι δῆλοι τὸν κότινον παγκρατίου τε ἆθλα εἰληφότες καὶ πάλης, Κάπρος μὲν ἐξ αὐτῆς Ἤλιδος, Ἑλλήνων δὲ τῶν πέραν Αἰγαίου Ῥόδιός τε Ἀριστομένης καὶ Μαγνήτων τῶν ἐπὶ Ληθαίῳ Πρωτοφάνης. οἱ δὲ ὕστερον τοῦ Στράτωνος Μαρίων τε πόλεως ἐκείνῳ τῆς αὐτῆς καὶ Στρατονικεὺς Ἀριστέας—τὰ δὲ παλαιότερα ἥ τε χώρα καὶ ἡ πόλις ἐκαλεῖτο Χρυσαορίς—, ἕβδομος δὲ Νικόστρατος ἐκ τῶν ἐπὶ θαλάσσῃ Κιλίκων, οὐδὲν τοῖς Κίλιξιν αὐτοῦ μετὸν εἰ μὴ ὅσα τῷ λόγῳ. 10. Τρεις άνδρες πριν τον Στράτωνα και τρεις μετά είχαν πάρει ως έπαθλο τον κότινο και για την πάλη και για το παγκράτιο. Πρόκειται για τον Κάπρο από την Ἠλιδα και για Έλληνες πέρα από το Αιγαίο, τον Ρόδιο Αριστομένη και τον Πρωτοφάνη από τους Μάγνητες του Ληθαίου ποταμού. Και οι νικητές, οι μεταγενέστεροι του Στράτωνα, ήταν ο Μαρίωνας από την ίδια πόλη και ο Αριστέας από τη Στρατονίκεια - παλιότερα η χώρα και η πόλη ονομαζόταν Χρυσαορίς. Ὁ έβδομος νικητής ήταν ο Νικόστρατος, από την παραλιακή Κιλικία, αν κα δεν είχε καμία σχέση µε την Κιλικία εκτός από το όνομα.
Σελίνι της Σομαλιλάνδης

Το Σελλίνι (Somaliland shilling, σομαλικά Soomaaliland shilin) είναι το επίσημο νόμισμα στην αυτοανακηρυχθείσα δημοκρατία της Σομαλιλάνδης, η οποία είναι εκ των πραγμάτων ανεξάρτητο κράτος από το 1991. Εισήχθη γύρω στον Οκτώβριο του 1994.

 Κατ' όνομα 1 σελλίνι της Σομαλιλάνδης υποδιαιρείται σε 100 σεντς (cents), όμως κέρματα που είναι σε αξία των cents ποτέ δεν έχουν κυκλοφορήσει, λόγω της χαμηλής αξίας που έχει το 1 σελλίνι. Το κέρμα με τη χαμηλότερη αξία είναι αυτό του 1 σελλινιού, του 1994 που κόπηκε σε αγγλικό νομισματοκοπείο. Το 2002 κυκλοφόρησαν κέρματα των 2 και 5 σελλινιών, που έφεραν απεικονίσεις του Ρίτσαρντ Φράνσις Μπάρτον και ενός πετεινού, αντίστοιχα. Κάποια άλλα κέρματα που κυκλοφόρησαν στη Σομαλιλάνδη είναι το κέρμα των 10 σελλινιών, που απεικονίζει έναν πίθηκο, αυτό των 20 σελινιών με έναν σκύλο και αυτό των 1.000 σελλινιών με τον Μπάρτον. Η πίσω όψη του κέρματος των 1.000 σελλινιών έχει το εξής λάθος: αντί να απεικονίζει το εθνόσημο της Σομαλιλάνδης, έχει επάνω το εθνόσημο της Σομαλίας. Τυπώθηκαν χαρτονομίσματα σε αξίες των 5, 10, 20, 50, 100 και 500 σελλινιών. Η πιο πρόσφατη ονομαστική αξία που τυπώθηκε είναι τα 500 σελλίνια το 2005 . Άλλες ημερομηνίες της σειράς είναι και τα έτη 1994, 1996, 1999 και 2002. Με βάση τα στοιχεία του Νοεμβρίου του 2000 η ισοτιμία του σελλινιού έναντι του αμερικανικού δολαρίου είναι 4.550 σελλίνια προς 1 Δολάριο των ΗΠΑ. Η ανεπίσημη ισοτιμία της περιόδου εκείνης κυμαινόταν από 4.000 ως 5.000 σελλίνια ανά 1 δολάριο. Η επίσημη ισοτιμία της Κεντρικής Τράπεζας της Σομαλιλάνδης είναι τα 6.000 σελλίνια προς 1 αμερικανικό δολάριο.
Κοτλέ

Το κοτλέ είναι είδος βελούδινου υφάσματος με ανάγλυφες ρίγες. Κατ' επέκταση έτσι ονομάζεται και το ρούχο το οποίο είναι φτιαγμένο από το ύφασμα αυτό όπως κοτλέ παντελόνι και κοτλέ σακάκι.

 Το ύφασμα κοτλέ πρωτοφτιάχτηκε στη Γαλλία,από όπου προέρχεται η ονομασία του και σιγά σιγά ήρθε και στην υπόλοιπη Ευρώπη. Στην Ελλάδα παντελόνια και σακάκια κοτλέ πρωτοφτιάχτηκαν γύρω στο 1975. Το ύφασμα κοτλέ βγαίνει σε 3 τύπους, το ψιλό, το μεσαίο και το χοντρό. Το κοτλέ όταν το πιάνεις το αισθάνεσαι μαλακό και απαλό. Τα κοτλέ παντελόνια κυκλοφορούν στην αγορά σε πολλά χρώματα(καφέ, μπλε, μπεζ, λαδί, μαύρο, γκρι, μπορντό, πράσινο και άλλα).
Σύνδρομο μικροδιαγραφής 3q29

Το σύνδρομο μικροδιαγραφής 3q29 είναι σπάνια γενετική διαταραχή που προκύπτει από τη διαγραφή ενός τμήματος του χρωμοσώματος 3. Αυτό το σύνδρομο περιγράφηκε για πρώτη φορά το 2005.

 Ο κλινικός φαινότυπος του συνδρόμου μικροδιαγραφής 3q29 είναι μεταβλητός. Τα κλινικά χαρακτηριστικά μπορεί να περιλαμβάνουν ήπια / μέτρια διανοητική αναπηρία με ήπια δυσμορφικά χαρακτηριστικά του προσώπου (μακρύ και στενό πρόσωπο, βραχεία σχισμή άνω χείλους (philtrum ή medial cleft) και υψηλή ρινική γέφυρα). Στους έξι ασθενείς που αναφέρθηκαν, βρέθηκαν επιπλέον χαρακτηριστικά όπως αυτισμός, αταξία, παραμόρφωση του θωρακικού τοιχώματος και μακριά, κωνικά δάκτυλα σε τουλάχιστον δύο ασθενείς. Η λεπτομερής εξέταση 14 παιδιών με διάμεσες διαγραφές 3q29, αποκάλυψε 11 που είχαν την κοινή επαναλαμβανόμενη διαγραφή 1.6Mb και εμφάνισαν διανοητική καθυστέρηση και μικροκεφαλία.Η μεταβλητότητα του φαινοτύπου υπογραμμίζεται από μελέτη δύο αρρένων ηλικίας 6 και 9/12 ετών με μικροδιαστολή de novo χρωμοσώματος 3q29 που αναγνωρίζεται από συγκριτική δοκιμασία γονιδιωματικής BAC (aCGH), με συνοδευτικό φυσιολογική χρωμοσωμική ανάλυση 46, XY. Ο ασθενής έχει μαθησιακές δυσκολίες και χαρακτηριστικά συμπεριφοράς που βασίζονται στη γλώσσα σύμφωνα με τις διαγνώσεις του αυτισμού και της διαταραχής υπερκινητικότητας έλλειψης προσοχής (ADHD) τύπου απροσεξίας. Εμφανίζει επίσης ορισμένα άλλα χαρακτηριστικά που είχαν προηγουμένως συσχετιστεί με μικροδιαστολή χρωμοσώματος 3q29 όπως επίμηκες πρόσωπο, μακριά δάκτυλα και χαλαρότητα στις αρθρώσεις. Ειδικότερα, ο ασθενής, ανά επίσημο τεστ IQ, δεν βρέθηκε να έχει πραγματική διανοητική αναπηρία, όπως είχε αναφερθεί προηγουμένως σε ασθενείς με τελική διαγραφή χρωμοσωμάτων 3q29, αλλά μάλλον ο ασθενής επέδειξε μέσο αποτέλεσμα IQ πλήρους κλίμακας. Αυτή η έκθεση επεκτείνει περαιτέρω το φαινοτυπικό φάσμα ώστε να συμπεριλάβει τη δυνατότητα φυσιολογικής νοημοσύνης όπως επιβεβαιώνεται από επίσημες, διαχρονικές ψυχο-εκπαιδευτικές δοκιμές.Η παρουσία δύο ομόλογων χαμηλών αντιγράφων επαναλήψεων (τμηματικού αναδιπλασιασμού) και στις δύο πλευρές του σημείου διακοπής διαγραφής υποδηλώνει ότι ο μη αλληλόμορφος ομόλογος ανασυνδυασμός είναι ο πιθανός μηχανισμός που διέπει αυτό το σύνδρομο. Η μικροδιαγραφή εκτείνεται σε περίπου 1,6 εκατομμύρια ζεύγη βάσεων και περιλαμβάνει 5 γνωστά γονίδια και 17 μη χαρακτηρισμένα αντίγραφα. Σε αυτά περιλαμβάνονται ο υποδοχέας τρανσφερίνης, η κυτιδυλυλτρανσφεράση της φωσφορικής χολίνης, RNF168, η κινάση σερίνης / θρεονίνης, το σύμπλοκο πυρηνικής δέσμευσης, η μελανοτρανσφερίνη , η DLG1 και η D-βήτα-υδροξυβουτυρική αφυδρογονάση. Έρευνες σχετικά με τον κίνδυνο ανάπτυξης σχιζοφρένειας σε Εβραίους Ασκενάζι και άλλους πληθυσμούς έδειξαν ότι το σύνδρομο μικροδιαγραφής 3q29 οδηγεί σε σημαντικά υψηλότερο ποσοστό σχιζοφρένειας. Επιπλέον, μια διαγραφή στα 3q29 βρέθηκε να παρέχει εντυπωσιακή αύξηση στις πιθανότητες ανάπτυξης σχιζοφρένειας σε μια μελέτη παραλλαγών αριθμού αντιγράφων και της επίδρασής τους σε αυτήν την ασθένεια.